Komisjoni otsus,

19. september 2002,

ajutiste erakorraliste fütosanitaarmeetmete kohta Phytophthora ramorum Werres, De Cock & Man in ’t Veld sp. nov. ühendusse sissetoomise ja leviku takistamiseks

(teatavaks tehtud numbri K(2002) 3380 all)

(2002/757/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 8. mai 2000. aasta direktiivi 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta, [1] viimati muudetud komisjoni direktiiviga 2002/36/EÜ, [2] eriti selle artikli 16 lõike 3 kolmandat lauset,

ning arvestades järgmist:

(1) Kui liikmesriik leiab, et on olemas oht direktiivi 2000/29/EÜ I või II lisas loetlemata kahjulike organismide sissetoomiseks või levimiseks asjaomase liikmesriigi territooriumile, võib ta oma territooriumi kaitsmiseks selle ohu eest võtta ajutiselt mis tahes lisameetmeid.

(2) Ühendkuningriik teavitas 29. aprillil 2002 teisi liikmesriike ja komisjoni organismi Phytophthora ramorum Werres, De Cock & Man in ’t Veld sp. nov. (edaspidi "kahjulik organism") puhangutest oma territooriumil ning võttis 13. mail 2002 vastu lisameetmed selle kahjuliku organismi ühendusse sissetoomise ja leviku takistamiseks; Madalmaad ja Saksamaa teavitasid 29. aprillil 2002 samuti selle organismi puhangutest oma territooriumil.

(3) See kahjulik organism ei ole praegu loetletud direktiivi 2000/29/EMÜ I või II lisas; esialgne olemasoleval teaduslikul teabel põhinev kahjuriohu analüüs on siiski näidanud, et kõnealune kahjulik organism ja selle kahjustav toime võib ühenduses olla märkimisväärne taimetervise probleem, eelkõige ainult Ameerika Ühendriikides esinevate mujalt kui Euroopast pärit isolaatide mõju ühenduse tammepuudele ja Euroopast pärit isolaatide mõju sellistele dekoratiivtaimedele nagu Rhododendron spp. ja Viburnum spp.; liikmesriikide asjaomastel talitustel on palutud jätkata teaduslikku tööd mujalt kui Euroopast pärit isolaatide ohu osas ühenduse tammedele, kahjuliku organismi epidemioloogia ja võimalike peremeestaimede osas.

(4) Seetõttu on selle kahjuliku organismi ühendusse toomise ja leviku vältimiseks vaja võtta ajutised erakorralised fütosanitaarmeetmed.

(5) Neid meetmeid tuleks kohaldada kahjuliku organismi sissetoomise või leviku, kahjuliku organismi teadaolevate peremeestaimede tootmise ja ühenduses liikumise, kahjulike organismide kontrolli ning liikmesriikides kahjuliku organismi esinemise või jätkuva mitteesinemise üldise järelevalve suhtes; selliseid meetmeid ei ole siiski vaja kohaldada liigi Rhododendron simsii Planch taimede suhtes, välja arvatud viljad ja seemned, kuna olemasolev teave osutab sellele, et kahjulikud organismid neid taimi ei mõjuta.

(6) Nimetatud meetmete tulemusi hinnatakse korrapäraselt 2002. ja 2003. aastal eelkõige liikmesriikide edastatava teabe põhjal; nimetatud hinnangut ja liikmesriikide edastatavat teaduslikult põhjendatud arvamust silmas pidades kaalutakse võimalike edasiste meetmete võtmist.

(7) Käesoleva otsusega ettenähtud meetmed on kooskõlas alalise taimetervise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Käesolevas otsuses kasutatakse järgmisi mõisteid:

1. kahjulik organism – Phytophthora ramorum Werres, De Cock & Man in ‘t Veld sp. nov.;

2. haigustele vastuvõtlikud taimed – liikide Acer macrophyllum Pursh., Aesculus californica Nutt., Arbutus menziesii Pursch., Arctostaphylos spp. Adans, Heteromeles arbutifolia (Lindley) M. Roemer, Lithocarpus densiflorus (H & A), Lonicera hispidula (Dougl.), Quercus spp. L., Rhamnus californica (Esch), Rhododendron spp. L. (välja arvatud Rhododendron simsii Planch.), Umbellularia californica (Pursch.), Vaccinium ovatum (Hook & Arn) Nutt. ja Viburnum spp. L. taimed, välja arvatud viljad ja seemned;

3. haigustele vastuvõtlik puit – liikide Acer macrophyllum Pursh., Aesculus californica Nutt., Lithocarpus densiflorus (H & A) ja Quercus L. puit;

4. haigustele vastuvõtlik puukoor – liikide Acer macrophyllum Pursh., Aesculus californica Nutt., Lithocarpus densiflorus (H & A) ja Quercus L. eraldatud koor.

Artikkel 2

Ühendusse on keelatud sisse tuua ja levitada kahjulike organismide mujalt kui Euroopast ja Euroopast pärit isolaate.

Artikkel 3

1. Haigustele vastuvõtlikke taimi ja puitu võib ühenduse territooriumile sisse tuua juhul, kui need vastavad käesoleva otsuse lisa punktides 1a ja 2 sätestatud erakorralistele fütosanitaarmeetmetele ja kui neid kontrollitakse ühendusse sissetoomisel kahjulike organismide mujalt kui Euroopast pärit isolaatide esinemise osas vastavalt direktiivi 2000/29/EÜ artikli 13 lõike 1 punktile a ja tunnistatakse nimetatud kontrolli käigus kahjulikust organismist vabaks.

2. Käesoleva otsuse lisa punktides 1a ja 2 täpsustatud sätteid kohaldatakse ainult selliste haigustele vastuvõtlike taimede ja puidu suhtes, mis on pärit Ameerika Ühendriikidest ja ette nähtud ühendusse toomiseks ning mis tuuakse sealt välja 1. novembril 2002 või pärast seda.

3. IV lisa I jao punkti 3 A osas sätestatud meetmeid Ameerika Ühendriikidest pärit liigi Quercus L. puidu suhtes (sealhulgas puit, mis on kaotanud oma loodusliku kumera pinna) ei kohaldata haigustele vastuvõtliku liigi Quercus L. puidu suhtes, mis vastab käesoleva otsuse lisa punkti 2 alapunkti b nõuetele.

4. Alates 1. novembrist 2002 võib ühendusse sissetoodud liikide Rhododendron spp. (välja arvatud Rhododendron simsii Planch.) ja Viburnum spp. taimi (välja arvatud viljad ja seemned), mis on pärit kolmandatest riikidest (välja arvatud Ameerika Ühendriigid), ühenduses teise kohta viia ainult juhul, kui nendega on kaasas vastavalt komisjoni direktiivile 92/105/EMÜ [3] koostatud ja väljaantud taimepass.

Artikkel 4

Ühendusse ei lubata sisse tuua haigustele vastuvõtlikku puukoort, mis on pärit Ameerika Ühendriikidest.

Artikkel 5

Alates 1. novembrist 2002 võib ühendusest pärit liikide Rhododendron spp. (välja arvatud Rododendron simsii Planch.) ja Viburnum spp. taimi (välja arvatud viljad ja seemned) tootmiskohast teise kohta viia ainult juhul, kui need vastavad käesoleva otsuse lisa punktis 3 sätestatud tingimustele. Nende taimede tootjad registreeritakse vastavalt nõukogu direktiivi 92/90/EMÜ [4] sätetele.

Artikkel 6

1. Liikmesriigid viivad oma territooriumil läbi ametlikke vaatlusi, et kindlaks teha tõendeid kahjuliku organismiga nakatumise kohta.

2. Ilma et see piiraks direktiivi 2000/29/EÜ artikli 16 lõike 1 sätete kohaldamist, edastatakse esimeses lõikes ettenähtud vaatluste tulemused komisjonile ja teistele liikmesriikidele 1. novembriks 2003.

Artikkel 7

Liikmesriigid kohandavad hiljemalt 31. oktoobriks 2002 kahjuliku organismi sissetoomise ja leviku kaitsmiseks võetud meetmeid, et need vastaksid käesolevale otsusele, ning teavitavad kohandatud meetmetest viivitamatult komisjoni.

Artikkel 8

Käesolev otsus vaadatakse uuesti läbi hiljemalt 31. detsembriks 2003.

Artikkel 9

Käesolev otsus on adresseeritud liikmesriikidele.

Brüssel, 19. september 2002

Komisjoni nimel

komisjoni liige

David Byrne

[1] EÜT L 169, 10.7.2000, lk 1.

[2] EÜT L 116, 3.5.2002, lk 16.

[3] EÜT L 4, 8.1.1993, lk 22.

[4] EÜT L 344, 26.11.1992, lk 38.

--------------------------------------------------

LISA

1a. Ilma et see piiraks direktiivi 2000/29/EÜ III lisa A osa punkti 2 ja IV lisa A osa punktide 1, 11.1, 39 ja 40 kohaldamist, on Ameerika Ühendriikidest pärit ja haigustele vastuvõtlike taimedega kaasas direktiivi 2000/29/EÜ artiklis 7 või 8 osutatud sertifikaat:

a) millega tõendatakse, et taimed on pärit piirkondadest, kus kahjulike organismide mujalt kui Euroopast pärit isolaate teadaolevalt ei esine. Piirkonna nimi märgitakse sertifikaadil lahtrisse "lähtekoht"; või

b) mis on välja antud pärast ametlikku kontrolli, mis on tõestanud, et ametliku kontrolli, kaasa arvatud laboratoorse kontrolli käigus ei ole alates viimase täieliku vegetatsiooniperioodi algusest tootmiskohas avastatud haigustele vastuvõtlikel taimedel kahjuliku organismi mujalt kui Euroopast pärit isolaate.

Lisaks sellele antakse sertifikaat välja ainult pärast seda, kui taimede enne vedu võetud representatiivsed proovid on kontrollitud ja tunnistatud nende kontrollide käigus vabaks kahjuliku organismi mujalt kui Euroopast pärit isolaatidest. Vastav märge "tunnistatud vabaks organismi Phytophthora ramorum Werres, De Cock & Man in ’t Veld sp. nov. mujalt kui Euroopast pärit isolaatidest" tehakse sertifikaadil lahtrisse "lisadeklaratsioon".

1b. Punktis 1a osutatud ja ühendusse sissetoodud haigustele vastuvõtlikke taimi võib ühenduses ühest kohast teise viia ainult juhul, kui nendega on kaasas taimepass, mis on koostatud ja välja antud vastavalt direktiivi 92/105/EMÜ sätetele ning tõendab artikli 3 lõikes 1 osutatud kontrolli.

2. Haigustele vastuvõtlikku puitu, mis on pärit Ameerika Ühendriikidest, võib ühendusse importida ainult juhul, kui sellele on lisatud direktiivi 2000/29/EÜ artiklis 7 või 8 osutatud sertifikaat:

a) millega tõendatakse, et puit on pärit piirkondadest, kus kahjulike organismide mujalt kui Euroopast pärit isolaate teadaolevalt ei esine. Piirkonna nimi märgitakse sertifikaadil lahtrisse "lähtekoht"; või

b) mis on välja antud pärast kontrollimist, et puit on kooritud ja:

i) et puit on kumera pinna täielikuks eemaldamiseks kanditud, või

ii) puidu veesisaldus ei ületa 20 % kuivaine massist, või

iii) et puit on desinfitseeritud asjakohase kuuma õhu või kuuma veega töötlemisega;

või

c) millega tõendatakse saematerjali puhul (puukoorejääkidega või ilma nendeta) juhul, kui puidul või kehtivatele kaubandustavadele vastaval pakendil on märge "Kiln-dried", "KD" või muu rahvusvaheliselt tuntud märge, et seda on tootmise ajal asjakohase aja jooksul ja asjakohasel temperatuuril kuivatis kuivatatud kuni niiskusesisalduseni 20 % kuivaine massist.

3. Ühendusest pärit liikide Rhododendron spp. (välja arvatud Rhododendron simsii Planch.) ja Viburnum spp. taimi võib tootmiskohast teise kohta viia ainult juhul, kui nendega on kaasas käesoleva otsuse lisa punktis 1 osutatud taimepass ja:

a) kui taimed on pärit piirkondadest, kus kahjulike organismide Euroopast pärit isolaate teadaolevalt ei esine; või

b) kui eespool nimetatud taimedel ei ole tootmiskohas alates viimase täieliku vegetatsiooniperioodi algusest ametlike kontrollide, sealhulgas kahtlaste sümptomite laboratoorse kontrolli käigus, mis viiakse läbi vähemalt üks kord asjakohasel ajal taimede aktiivsel kasvuperioodil, leitud märke kahjulike organismide Euroopast pärit isolaatidest; või

c) kui eespool nimetatud taimedel on tootmiskohas leitud märke kahjulike organismide Euroopast pärit isolaatide kohta, on kahjuliku organismi likvideerimiseks võetud asjakohased meetmed, mis hõlmavad vähemalt nakatunud taimede ja nakatunud taimedest 2 m raadiuses olevate haigustele vastuvõtlike taimede hävitamist, ja

- kui kõiki nakatunud taimedest 10 m raadiuses olevaid haigustele vastuvõtlikke taimi ja nakatunud partii ülejäänud taimi on hoitud tootmiskohas ning neid taimi on vähemalt kaks korda nakatunud taimede leidmisele järgneva kolme kuu jooksul aktiivsel kasvuperioodil kontrollitud ning taimed on tunnistatud nende kontrollide käigus kahjulikest organismidest vabaks,

- kõiki teisi haigustele vastuvõtlikke taimi on tootmiskohas pärast nakatunud taimede leidmist korduvalt kontrollitud ning taimed on tunnistatud nende kontrollide käigus kahjulikest organismidest vabaks.

--------------------------------------------------